પરંતુ આ સાથે એક વાત કહેવાનું પણ ચોક્કસ મન થાય છે કે જો આ રીતે જ ગુજરાતી ફિલ્મોમાં રિમેકનું કલ્ચર આગળ વધતું રહેશે તો પછી મૂળ ગુજરાતી કન્ટેન્ટનું શું? કોઈપણ ફિલ્મઈન્ડસ્ટ્રી હોય તેમાં સફળતા પૂજાય છે. જો મરાઠીની રિમેક સારી ચાલી ગઈ તો લખી રાખો આવનારા દિવસોમાં બે ડઝન મરાઠી રિમેક ગુજરાતીમાં બનશે, કારણ કે તેમાં સફળતાનો શોર્ટકટ દેખાય છે. ભૂતકાળમાં ગુજરાતી નાટકોમાં પણ આવું બનેલું જ છે. મરાઠીમાં સફળ થાય એ નાટક ગુજરાતીમાં આવ્યું જ સમજો! મૂળ ગુજરાતી લોકો વેપારી પ્રજાને! જો સફળતાની ફોર્મ્યુલા આમ તૈયાર મળતી હોય તો એ ફોર્મ્યુલા નવી બનાવવાની મહેનત કોણ કરે? વહેતી ગંગામાં નાહીને ધંધો કરી લો ને ભાઈ! પણ આ જ માનસિકતા ભવિષ્યમાં ગુજરાતી ફિલ્મોની ઘોર ખોદશે, જેવી રીતે ગુજરાતી નાટકોની ઘોર ખોદાઈ ગઈ હતી તેવી જ રીતે.